runetrust/blame-folketinget-dk huggingface dataset:
Rasmus Nordqvist (ALT), 2016-03-30:
Jeg er meget kritisk over for den, men jeg spørger lige igen: Der er jo kommet mange nye oplysninger, bl.a. da UNHCR valgte at gå så voldsomt ud, som de gjorde i sidste uge, og fra Red Barnet, Læger uden Grænser osv. Har det så været til diskussion, om man bare kører videre med den her udbetaling, eller har der været nogen form for dialog om, at der er nogle af de mennesker her, vi plejer at lytte meget til, som råber vagt i gevær, og om vi ikke lige skulle genoverveje det?
Gitte Seeberg (KF), 1999-09-07:
: Jeg kan helt bekræfte, at jeg også synes, at de projekter, vi har været ude at se på, er gode og vellykkede projekter, men når Det Konservative Folkeparti foreslår besparelser på ulandsbistanden, så skal det ses i lyset af, at vi synes, at vi yder et meget stort bidrag i ulandsbistand.
Jens Joel (S), 2023-02-02:
Så det er ikke et forsøg på hverken at tromle eller bruge kulørt sprog; det er en nøgtern konstatering af, at vi mener, at det her er den bedste og mest solidariske vej til at sikre, at vi bliver bedre i stand til at løse de opgaver, vi står over for de kommende år.
Henning Hyllested (EL), 2015-10-29:
I forbindelse med en længerevarende sag mellem Søfartens Ledere og DFDS, som er udtaget som en principsag eller en prøvesag gældende for alle danske rederier, er det kommet frem, at der i høj grad kan sættes spørgsmålstegn ved den regnemetode, man anvender, når man opgiver omfanget af statsstøtten eller det mindre skatteprovenu i forbindelse med DIS-ordningen, således at man så at sige lyver omfanget af statsstøtten mindre; den fremgår i øvrigt ikke af finansloven, og det er jo efter ønske fra rederierne.
Karina Lorentzen Dehnhardt (SF), 2020-02-07:
Det gør den ikke i Østrig; der siger man, at det altså er vigtigt at give offeret en periode, hvor vedkommende ikke har kontakt til voldsudøveren: Når du nu har taget det her skridt, hjælper vi dig til at fastholde, at du ikke har kontakt til vedkommende.
Eva Kjer Hansen (V), 2005-01-13:
Da jeg svarede på spørgsmålet, som gik på, at vi skulle kende udligningsreformen, før vi tog stilling til kommunalreformen, understregede jeg, at det jo er en forudsætning for udligningsreformen, at vi ved, hvilke opgaver kommunerne skal tage sig af, og også kender sammensætningen af kommunerne.
Kristian Hegaard (RV), 2019-11-07:
Der er ingen tvivl om, at vi i øjeblikket ser et kriminalitetsbillede, der bevæger sig i retning af at blive stadig mere grænseoverskridende, og for at løse problemerne med den kriminalitet, der bliver stadig mere grænseoverskridende, har vi brug for grænseoverskridende løsninger, og det er jo det, som systemer som det her hjælper til, og det er det, at flere lande har mulighed for at slå op, der hjælper til at få bugt med de tåber, der begår kriminalitet på tværs af landegrænser.
Charlotte Dyremose (KF), 2005-02-24:
Så jeg vil jo godt høre fru Marianne Jelved, om man nu vil bruge fremgangen til rent faktisk konstruktivt at være med til at hjælpe os med at sænke skatten på arbejde, eller om vi Konservative fortsat skal være det eneste parti, der sådan rigtig går foran og i front og gør noget og ikke bare taler om det, men også rent faktisk får det gennemført sammen med den regeringspartner, som hedder Venstre, hvilket er noget, man jo åbenbart ikke har kunnet gøre sammen med Socialdemokraterne.
Kim Andersen (V), 2011-06-14:
Er det sådan en lidt diffus linje, som vi kender det fra tidligere SR-regeringers tid, hvor man jo var meget, meget slap og faktisk forsvarede kriminaliteten og forbryderne, eller er det en mere konsekvent, hård retspolitisk linje som den, VK-regeringen står for? Jeg må indrømme, at jeg med hensyn til de signaler, der kommer fra Socialdemokratiet, fra SF og fra Enhedslisten, som jo tonser frem i meningsmålingerne og åbenbart skal have meget stor indflydelse på en eventuel anden regerings politiske indhold, er noget i tvivl om, hvad det er for en retspolitisk linje, man vil køre.
Ole Stavad (S), 2000-11-16:
Det harmonerer det her jo også meget udmærket med, for hvis nu fru Mariann Fischer Boel ser på resultaterne for erhvervslivet af den politik, som regeringen fører, og selvfølgelig det dygtige erhvervsliv, vi har, så kan vi i hvert fald konstatere, at erhvervslivet har det langt, langt bedre, end det havde under den borgerlige regering.
Claus Kvist Hansen (DF), 2017-03-31:
Jamen hvis jeg forstår ordføreren ret, vil svaret på ordførerens spørgsmål være, at hvis EU kan udvikle noget, der er til gavn for landene, er det selvfølgelig glædeligt, men det er jo landene selv, der skal udvikle deres egne systemer og finde sig til rette på den måde, som de nu mener er i overensstemmelse med, hvad man nu gør i det land.
Inge-Lene Ebdrup (V), 2005-12-16:
Det, vi har sagt hele tiden – jeg er vældig klar over, at det her måske ikke, i hvert fald ikke for oppositionen, er det mest populære forslag – og som er det bærende for os med hensyn til det her, er, at når man bliver 18 år, har man i det danske system i dag nogle rettigheder, der giver nogle indkomster, altså penge på kontoen.
Nikolaj Villumsen (EL), 2014-05-13:
Altså, aftalen er færdigforhandlet – det blev den her for ikke så lang tid siden under det græske formandskab – og at et parti i Folketinget har en klar holdning til en færdigforhandlet EU-aftale, er da slet ikke så underligt, slet ikke i lyset af at vi har haft en kæmpestor finanskrise, og at vi kan få det igen.
Jens Hald Madsen (V), 1999-03-03:
I spørgsmålet om, hvorvidt miljømidlerne bliver anvendt hensigtsmæssigt, har Venstre kunnet konstatere i statsrevisorernes notat af 29. april 1998, at Danced har brugt 22,3 mio. kr. på at støtte en japansk leverandør med implementering og ibrugtagning af et anlæg i Malaysia.
Johanne Schmidt-Nielsen (EL), 2013-10-31:
Mens Kenneth og hans familie opholder sig i Tyskland uden noget andet formål end at lade tiden gå – altså optjene tid, sådan at de kan få lov til at bo i Danmark efter EU-reglerne – kan de jo tænke på nogle af de andre forhold, som også gør, at Kenneth og hans families historie ikke er endt som en solstrålehistorie.
Søren Pape Poulsen (KF), 2018-04-11:
Der skal ikke herske nogen tvivl om, at det er regeringens holdning, at retten ikke må lægge vægt på gerningsmandens kulturelle baggrund ved afgørelse af en straffesag, og derfor har jeg bedt mine embedsmænd om at undersøge, hvordan vi ved lovgivning sikrer, at det ikke sker.
Andreas Steenberg (RV), 2021-12-22:
I forhold til den her beløbsgrænse – altså hvor mange penge man skal tjene for at kunne komme ind og arbejde i Danmark – ser vi jo mennesker, der får en højere løn, fordi virksomheder prøver at leve op til det, der nu står, men så bliver man afvist, fordi lønnen er for høj.
Bodil Kornbek (KRF), 2002-05-23:
Der tror jeg, det er vigtigt, at man bliver - hvad skal man sige - mere bevidst om at inddrage forældrene og dermed sørge for, at man ikke fratager dem noget af deres ansvar og dermed lægger det ud til skolerne at skulle sørge for alverdens ting og sager.
Jakob Axel Nielsen (KF), 2010-02-12:
Mange patienter oplever især at have gavn af klimaopholdet, fordi det indeholder vigtige genoptræningsaspekter, herunder samværet med andre patienter med en lignende kronisk sygdom, men der er ikke dokumentation for, at klimabehandlingen er stand til at stoppe leddestruktioner, der på længere sigt kan føre til invaliditet.
Lars Barfoed (KF), 2004-12-09:
Ved debatten i dag tegner der sig et billede af en finanslov, der på store og tunge områder er båret igennem af regeringspartierne og Dansk Folkeparti i fællesskab, men hvor der også på en lang række områder er indgået meget vigtige forlig og aftaler med resten af Folketingets partier af forskelligt omfang alt efter aftalens indhold.
Brigitte Klintskov Jerkel (KF), 2023-12-21:
Så vil jeg sige, at nu har jeg jo siddet i Folketinget i 7 år og været socialordfører de 6 af dem, og jeg har masser af gange været med til at omprioritere overskydende midler inden for socialområdet, som f.eks. blev brugt på julehjælp, eller hvor det nu end har været der har været behov for en ekstra indsats.
Morten Bødskov (S), 2013-02-20:
Københavns Vestegns Politi, som vi her bl.a. taler konkret om, har givet udtryk for, at de under ingen omstændigheder vil acceptere den her form for intimiderende adfærd, og har i øvrigt opfordret borgerne i de områder, vi her taler om, altså i de berørte områder, til at anmelde enhver – enhver – hændelsei en sådan henseende.
Ole Birk Olesen (LA), 2017-04-05:
Altså, når det handler om deleøkonomi, som vi taler om her, så synes jeg, at 6 uger må være en eller en minimumsgrænse, for i Danmark har vi sådan gennemsnitligt 6 ugers ferie om året, og det er inden for en deleøkonomisk overskrift, at man kan leje sin lejlighed ud til andre, hvis man er væk, fordi man holder ferie.
Magnus Heunicke (S), 2006-05-11:
Og der vil jeg henlede opmærksomheden på, at der her i forslaget står, at vi skal kompensere de amter, der har fundet det nødvendigt at sætte prisen på visse billettyper op, således at passagererne i den kollektive trafik slipper for prisstigninger, der ligger over pris- og lønudviklingen.
Mona Juul (KF), 2024-05-16:
Når vi er optaget af at holde øje med, om vi laver klimareduktioner med et lovforslag; om vi sikrer natur og miljø; om vi sikrer, at borgere, regioner, kommuner, stat og virksomheder ikke bliver pålagt økonomiske byrder i et eller andet massivt omfang; og hvad det nu ellers er, vi følger op på; så forstår jeg ikke, at vi ikke også har et særligt øje for retssikkerhed.
Marlene Harpsøe (DF), 2016-03-04:
Ordføreren bliver ved med i sin ordførertale at tale om værdighed og respekt, og derfor vil jeg gerne høre Alternativets ordfører, om Alternativet mener, at muslimske kvinder, som af en imam bliver bedt om at gå hjem til deres voldelige mand, bliver mødt med værdighed og respekt?
Sophie Løhde (V), 2011-04-01:
Under alle omstændigheder vil jeg gerne starte med at takke forslagsstillerne for, at de også i Liberal Alliance synes, det er vigtigt, at man nøje overvejer konsekvenserne, inden man med et fingerknips foreslår at gennemføre markante ændringer af den omfattende kommunalreform, som kun har godt 4 år på bagen.
Laura Lindahl (LA), 2016-05-09:
Eksempelvis bliver der jo peget på et initiativ, som Liberal Alliance og Radikale Venstre har taget sammen, idet vi har stillet forslag om at indføre et socialt frikort, så man i højere grad kan give de her socialt udsatte nogle muligheder for at komme tilbage til livet; så man kan bruge nogle værktøjer, som ikke bare er en pose penge fra Folketinget, men noget, som er tænkt lidt anderledes og lidt bredere, i forhold til hvordan man reelt kommer socialt udsathed til livs frem for bare at tænke i økonomi.
Ole Stavad (S), 2002-01-16:
Jeg må indrømme, at jeg synes, det er indenrigs- og sundhedsministeren, der har det logiske problem her, når han siger, at det logisk ikke giver nogen mening at fastholde, at den ressourcetilførsel, der skal til for at sikre, at vi kan få ventetiderne ned, er en mere permanent ressourcetilførsel. Så synes jeg netop ikke, det giver mening, at man siger, at når man sidder om 3-4 måneder og skal forhandle med amterne og kommunerne, tager man udgangspunkt i et lavere tal end det, amterne har på sundhedsområdet i år.
Ulla Tørnæs (V), 2000-12-14:
Jeg kunne godt tænke mig at høre, hvordan hr. Jes Lunde vil forklare den gruppe, som primært tilhører de svagest stillede i det danske samfund, at de nu får en skattestigning og ikke en lempelse, sådan som jeg går ud fra var udgangspunktet for hr. Jes Lunde.
Kenneth Kristensen Berth (DF), 2019-02-07:
Jeg forstår egentlig ikke, hvorfor fru Louise Schack Elholm ikke bare benyttede lejligheden til at svare ja på mit spørgsmål – eller rettere sagt nej, for det var nok det rigtige svar på spørgsmålet – og så sagde, at det var Venstre ikke tilfreds med.
Per Clausen (EL), 2011-02-11:
Om ikke andet har debatten i dag da i hvert fald ført til en fuldstændig klarhed over, at hvis man har en sundhedsforsikring, hvis man tilhører den gruppe af befolkningen, der har mulighed for en arbejdsgiverbetalt sundhedsforsikring, ja, så vil man i en række konkrete tilfælde få hurtigere behandling, end hvis man ikke har en sådan forsikring.
Søren Krarup (DF), 2003-12-16:
Må jeg så lige sige til fru Elsebeth Gerner Nielsen, der ganske åbenlyst slet ikke har fattet, hvad indfødsret er - hun siger, vi er ved at oprette et klassesamfund med to klasser: Indfødsret betyder, at der er forskel på dem, der har dansk indfødsret, og dem, der ikke har det.
Finn Sørensen (EL), 2013-03-15:
Så der er tale om en samlet og forhåbentlig langtidsholdbar løsning, som giver mulighed for følgende forbedringer, set med Enhedslistens øjne: Kortere sagsbehandlingstid; ensartet afgørelse af højere kvalitet; en del regelforenklinger, hvor jeg især vil fremhæve hurtigere og nemmere adgang til skilsmisse; en bedre rådgivningsindsats over for kommunerne; samt borgernes mulighed for at vælge det center, der passer dem bedst geografisk og arbejdsmæssigt, når de skal have behandlet deres sag.
Line Barfod (EL), 2009-02-17:
Tror fru Marlene Harpsøe så ikke, at det ville være rigtig vigtigt for den gamle dame, at hun, hvis hun var interesseret i det, fik muligheden for at mødes med den her 12-årige dreng, der har stjålet hendes penge, og skælde ud på ham og forklare ham, at de penge skulle hun have brugt til at købe mad for, og dem mangler hun nu?
Peder Hvelplund (EL), 2019-03-20:
Altså, der bliver jeg nok nødt til at sige til transportministeren, at hvis det er sådan, at man ønsker at fjerne tung trafik fra landevejene og dermed aflaste f.eks. de smukke brostensbelagte veje i Mariager, får man flyttet væsentlig mere tung trafik ved at få flyttet gods på skinner, hvilket man vil kunne gøre ved f.eks. at opgradere jernbanen mellem Hirtshals og Aalborg, sådan at godset fra Hirtshals havn kunne flyttes på skinner, frem for ved at skulle belaste vejnettet.
Arne Melchior (CD), 1999-11-25:
Men ulandsbistanden koster også noget, og må jeg ikke erindre om, at i de samme 25 år, hvor vi har modtaget relativt langt flere udlændinge og flygtninge end tidligere og har givet en større del af vort bruttonationalprodukt i ulandsbistand, er vi jo ikke blevet fattigere.
Kaare Dybvad Bek (S), 2024-06-04:
Jeg har sådan set respekt for, at fru Mona Juul ikke har siddet i det udvalg, men så synes jeg da, at fru Mona Juuls ordfører skulle have orienteret sin partiformand om de sager i stedet for at sende fru Mona Juul nøgen ned til den her debat.
Jonas Dahl (SF), 2012-04-10:
Under finanskrisens hærgen var der mange, der helt uforskyldt oplevede meget alvorlige konsekvenser, mistede deres job eller på anden måde kom i problemer, på grund af at nogle enten bevidst eller ubevidst havde lavet økonomisk kriminalitet eller i hvert fald udvist økonomisk uansvarlighed.
Anne-Marie Meldgaard (S), 2005-04-27:
Men jeg har så også i den sammenhæng lyst til ligesom at få slået fast, om jeg yderligere skal forstå statsministerens svar sådan, at der ikke er sket en ordentlig overleveringsforretning fra den ene integrationsminister til den anden, siden vi skal se en så undrende ny minister stå og udtale sig til pressen.
Yildiz Akdogan (S), 2010-04-13:
62 pct. af virksomhederne har ingen kvinder i deres bestyrelse, og så kunne man sige: Nå ja, men så kan vi vente og se og krydse fingre for, at den her mentalitet kan ændre sig, og håbe på, at virksomhederne af sig selv gør et eller andet, for at den her ulighed kan ændres med tiden.
Anne Grete Holmsgaard (SF), 2002-05-08:
»Hvad er årsagen til, at ministeren undlader tilbundsgående undersøgelser af problemet med kønsforstyrrelser hos fisk i danske vandløb, herunder undersøgelser af kemikalier, som erkendes eller er under stærk mistanke for at have hormonforstyrrende effekter?«
Peder Hvelplund (EL), 2023-03-01:
Mit spørgsmål er jo bare: Burde det ikke være rimeligt, at det er sådan, at når der skal laves helt nødvendige prioriteringer i sundhedsvæsenet, foregår det ud fra en sundhedsfaglig vurdering – altså hvem der har mest behov for at blive behandlet først – frem for at det sker, alt efter hvor der er ledig kapacitet til at løse mindre komplekse opgaver, og så bruger vi ressourcerne på at løse dem frem for at løse de opgaver, som ud fra en sundhedsfaglig betragtning egentlig er de mest behandlingskrævende?
Mette Frederiksen (S), 2010-04-20:
Børnene er uden indflydelse på deres dårlige levevilkår, men de betaler en høj pris, når kontingentet til sportsklubben ikke kan betales, når fogeden beder familien flytte fra lejligheden, og endnu værre: de børn, der nu vokser op med fattigdom, risikerer, at de dårlige levevilkår bliver en følgesvend for dem resten af deres liv.
Søren Søndergaard (EL), 2025-06-04:
De to sæt juridiske eksperter, vi havde sat til at undersøge det, er kommet frem til nøjagtig samme konklusion, nemlig for det første, at man skulle være gået om bord på skibet, og for det andet, at hvis man var gået om bord på skibet, ville man have fundet noget, der kunne have forhindret katastrofens omfang.
Jacob Mark (SF), 2024-10-03:
Det er lidt noget andet at tale om det end at stå, som jeg jo f.eks. gjorde det her til morgen, nede i legestuen og skulle aflevere den lille, og han kigger på mig, lidt ligesom om jeg er en forræder, når jeg rækker ham til pædagogen, og idet jeg rækker ham ind, kan jeg jo også godt se, at der står nogle fantastisk dygtige mennesker, men at der også farer nogle helt små børn på det her alderstrin, der svarer til vuggestuen, rundt.
Henriette Kjær (KF), 2003-12-17:
Jeg vil også gerne enten nedsætte et udvalg eller få Psykolognævnet til at gennemgå de test, og hvis der er noget, der er forældet, og der ikke er videnskabelig dokumentation for det, så synes jeg også, det er en meget dårlig idé, at det bliver brugt.
Lisbeth Bech-Nielsen (SF), 2021-10-07:
Det ville også være et fint princip, hvis det bare gjaldt i virkelighedens verden, men sandheden er jo, at Venstre har ledet en regering, hvor man har givet ufinansierede skattelettelser for 27 mia. kr. om året, man står i spidsen for erhvervstilskud for 42 mia. kr., landbruget skal have 10 mia. kr., inden der er tjent en krone, og desuden er det også noget, man har lovet i valgkampen.
Rosa Lund (EL), 2020-06-19:
Indsatsen for både voldsudsatte og voldsudøvere har været forsømt i årevis, men med finanslovsaftalen fik vi heldigvis rettet en smule op på den dårlige udvikling, da det lykkedes for Enhedslisten at få afsat 300 mio. kr. til bl.a. flere pladser på krisecentre og en permanent finansiering af behandlingstilbud til både voldsudsatte og voldsudøvere.
Aki-Matilda Høegh-Dam (SIU), 2024-05-29:
Der har været god konsensus, og folk er meget enige, og den person fra Siumut, der har naalakkersuisutposten i den regering, har bl.a. været med til at sikre, at vi bliver nødt til at dække hele Grønlands sikkerhed, bl.a. i samarbejde med de allierede, vi har.
Mette Frederiksen (S), 2020-01-17:
Jeg glæder mig i øvrigt over en finanslov, som også har et særskilt fokus på kvindekrisecentre, og nu siger jeg det meget direkte: Der er en kraftig overrepræsentation på landets krisecentre af kvinder med minoritetsbaggrund, og det er jo, fordi det i nogle miljøer simpelt hen er mere accepteret og det er mere anerkendt, at man slår både på børn og kvinder.
Ole Birk Olesen (LA), 2020-04-23:
Regeringen svarer konsekvent uden om spørgsmålet, senest her i tirsdags i statsministerens spørgetime med partilederne, hvor statsministeren simpelt hen ikke ville svare på hvornår, og hvad planen er fra regeringens side i forhold til oplukningen af det danske samfund, og hvilke forudsætninger der skal være til stede, for at det kan ske.
Joachim B. Olsen (LA), 2012-10-03:
Jeg har ikke noget problem med at sige, at hvis en familie på kontanthjælp med to børn har et rådighedsbeløb, efter at de har betalt deres husleje, deres varme, deres el, deres daginstitution, på i gennemsnit 13.150 kr. over 1 helt år, og ud af det rådighedsbeløb ikke kan lægge 1.000 kr. til side til en juleaften, så er det ikke beløbets størrelse, der er noget galt med, så er man ikke god til at styre sin økonomi.
Jørn Jespersen (SF), 2000-10-27:
Jamen det er da vigtigt at vide, og det kan man altså godt redegøre for, uden at det bliver særlig bøvlet og bureaukratisk på denne måde: Vi har nedsat en arbejdsgruppe med 3 fra A- og B-siden, som løbende følger vores miljøpolitik og kommer med indstillinger til direktionen. Så er det klaret. Så jeg synes altså ikke, at de her bemyndigelser er så vidtrækkende, og derfor vil jeg egentlig godt vide: Hvor er det, hr. Ebbe Kalnæs' frygt ligger?
Johanne Schmidt-Nielsen (EL), 2012-04-17:
Det er positivt, at vi nu har fået regeringen med på, at det skal være lettere for børn, der har haft det, der hedder de formative år her i Danmark, at kunne få opholdstilladelsen tilbage, men selve ideen om at straffe barnet for forældrenes handling ved at fratage det opholdstilladelsen i Danmark fortsættes jo, og det er vi grundlæggende imod.
Flemming Damgaard Larsen (V), 2013-02-27:
Men det bør også ligesom indgå, om man har at gøre med en kirke, der giver økonomisk overskud, med hensyn til hvad der bliver indbetalt af kirkeskat, som det hedder. Kan jeg tage det som et udtryk for, at når ministeren får en indstilling fra biskoppen, så vil han, inden han træffer en afgørelse, gå dybt ned i sagen med hensyn til at tilse, at disse kriterier er til stede, og at de også er transparente og synlige for enhver – for menighedsrådene, for Kirkeudvalgets medlemmer osv. osv.?
Carsten Hansen (S), 2011-05-31:
Så vil jeg godt høre, om statsministeren er enig i, at da han var finansminister, blev der skrevet i Finansministeriets publikation om Danmarks konvergensprogram i 2007, at de nye prioriteringer i skatte- og udgiftspolitikken frem mod 2015 isoleret set svækkede finanspolitikkens holdbarhed.
Mogens Jensen (S), 2009-11-24:
Men som det også er fremgået, fravalgte regeringen sammen med Dansk Folkeparti fra 2002 at bruge den her EU-bestemmelse, og siden da har det været fuldstændig op til de frie markedskræfter, hvorvidt de her vigtige kultur- og sportsbegivenheder skal ud til alle danskere.
Kim Andersen (V), 2003-02-18:
Alle og enhver beklager sig over bureaukrati, over lovgivning, cirkulærer og bekendtgørelser og derfor en indtrængende appel til rederierhvervet og til de søfarendes organisationer, som vi jo kender som gode, handlekraftige mænd og kvinder, om det her ikke i virkeligheden er en sag, som tiden er løbet fra, om det ikke er en sag, som man fremover selv kan regulere mellem rederne og de søfarende, evt. i forbindelse med overenskomstfornyelse.
Mette Frederiksen (S), 2012-03-02:
Jeg mener ikke, det er et problem, hvis vi sikrer, at der er ordentlige rådighedsbestemmelser i det øvrige kontanthjælpssystem, for det siger sig selv, at forudsætningen for, at vi kan have et kontanthjælpssystem, der fungerer, er, at de borgere, der modtager kontanthjælp, står til rådighed for arbejdsmarkedet og er aktivt jobsøgende.
Margrete Auken (SF), 1997-11-28:
Hvis man også kunne få bygget en eller anden produktionsstøttemodel ind i det her - og jeg vil da godt spørge ministeren, om han vil tænke på det, eller om vi kunne lægge det ind, så det kan blive til noget i hvert fald for billedkunstnerne, for det er billedkunstnerne, der er mest klemt i øjeblikket, så de får lidt ekstra til det - skal det nok ende med, at vi ligefrem bliver glade for forslaget og siger mange tak og stemmer for med sådan nogenlunde jubel.
Jens Peter Vernersen (S), 2003-09-04:
Men spørgsmålet er jo, om man skal gå i gang med sådan et projekt her på Folketingets sidste mødedag. På et eller andet tidspunkt skal kritikken vel også holde op - i den her omgang i hvert fald. Socialdemokratiet stemmer for forslaget med det indhold, det har, men vi har været meget betænkelige ved den proces, vi har været igennem omkring lovforslaget.
Mette Bock (LA), 2011-11-16:
Enhver ved også, at det, dengang erhvervs- og vækstministeren i 1981 blev medlem af DKP's Centralkomite, var helt almindelig kendt, at millioner af sovjetborgere havde været deporteret til arbejdslejre, bl.a. på baggrund af deres almindelige politiske aktivitet, mange med døden til følge.